རང་ཅག་བོད་མི་རིགས་ལ་མཚོན་ན་སྤྱི་ལོའི་དུས་རབས་བཅུ་གཉིས་བཅུ་གསུམ་ཙམ་དུ་གཞི་ནས་ཡིག་ཐོག་གི་རྩོམ་པའི་ཤེས་བྱ་དར་བ་ཡིན་མོད།འོན་ཀྱང་དེའི་ཡར་སྔོན་གྱི་མི་ལོ་སྟོང་ཕྲག་འགའི་རིང་བོད་དུ་མི་རིགས་རང་མཚན་པའི་རྩོམ་རིག་གསར་རྩོམ་གྱི་ལས་བྱུང་ཞིང་བརྗོད་དོན་མི་འདྲ་བའི་ལམ་ནས་རྩོམ་སྟངས་ཀྱི་རྣམ་པ་མི་གཅིག་པ་བྱུང་ཞིང་བོད་མི་རིགས་ཀྱི་དགའ་སྐྱོ་ཆགས་སྡང་གསལ་བའི་སེམས་ཁམས་དང་བསམ་པའི་འདུ་ཤེས།རིག་གནས་ཀྱི་སྣང་ཚུལ།ལོ་རྒྱུས་ཀྱི་དོན་རྐྱེན་ནམ་འཕོ་འགྱུར་དེ་བཞིན་མི་ཆོས་ཀྱི་བསླབ་བྱ་སོགས་མཚོན་པའི་རྩོམ་སྲོལ་ལམ་རྩོམ་ལུས་བྱུང་བ་ཡིན་ལ་བོད་ཀྱི་རྩོམ་རིག་ལོ་རྒྱུས་སུ་གནའ་རབས་རྩོམ་རིག་ཞེས་པའི་དུས་མཚམས་ཀྱི་དབྱེ་ཚུལ་ཡང་བྱུང་ཡོད།དུས་སྐབས་དེ་ཤད་ཀྱི་རྩོམ་རིག་ལ་མི་རིགས་ཀྱི་རང་གཤིས་སྒེར་ཚུགས་སུ་མངོན་རྒྱུ་ཡོད་ཅེས་བོད་ཀྱི་རྩོམ་རིག་ལོ་རྒྱུས་ཁག་ལས་གསལ།ཡིན་ཡང་དུས་ཡུན་དེ་འདྲ་རིང་པོའི་ནང་དུ་རྩོམ་རིག་གསར་རྩོམ་གྱི་བྱ་བར་སྣེ་འདོན་གྱི་ནུས་པ་ལྡན་པའི་རྩོམ་རིག་གཞུང་ལུགས་སམ་རྩོམ་པའི་ཤེས་བྱ་མེད་པ་ནི་མི་སྲིད་པས་དེ་དོན་ནི་གོང་དུ་བོད་ཀྱི་རྩོམ་རིག་གཞུང་ལུགས་ཀྱི་འཕེལ་འགྱུར་སྐོར་གླེང་སྐབས་དང་མཚུངས་པ་ཡིན།རིག་གནས་ཀྱི་མི་རིགས་ཁྱད་ཉམས་ཞེས་པ་ནི་འཛམ་གླིང་རིག་གནས་ཀྱི་ལྡུམ་རྭ་ཆེན་པོའི་ནང་མེ་ཏོག་གཞན་དང་མི་གཅིག་པའི་ལྷན་སྐྱེས་ཀྱི་དྲི་བསུང་འཐུལ་རྒྱུ་ཡོད་ཅིང་མཛེས་སྡུག་གི་ཉམས་སྣང་ལྷག་ཏུ་མངོན་པའི་དམིགས་བསལ་གྱི་ཁྱད་ཆོས་དེ་ལྟ་བུ་ལ་རིག་གནས་ཀྱི་མི་རིགས་ཀྱི་ཁྱད་ཆོས་ཟེར་ལ་རྩོམ་རིག་གི་མི་རིགས་ཁྱད་ཆོས་དང་རྩོམ་རིག་གཞུང་ལུགས་ཀྱི་མི་རིགས་ཁྱད་ཆོས་སམ་ཁྱད་ཉམས་ཀྱང་དེར་བརྗོད་ཆོག་པ་ཡིན་ནོ།།